31993L0029
L 188/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 93/29/ЕИО НА СЪВЕТА
от 14 юни 1993 година
относно символите за идентификацията на органите за управление, сигналните устройства и информационно-екранните устройства при двуколесни и триколесни моторни превозни средства
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100а от него,
като взе предвид Директива 92/61/ЕИО на Съвета от 30 юни 1992 г. относно типовото одобрение на двуколесни или триколесни моторни превозни средства (1),
като взе предвид предложението на Комисията (2),
в сътрудничество с Европейския парламент (3),
като взе предвид становището на Икономическия и социален комитет (4),
като има предвид, че вътрешният пазар обхваща пространство без вътрешни граници, в което е осигурено свободното движение на стоки, лица, услуги и капитали; като има предвид, че трябва да се приемат мерките, които се необходими за постигането на тази цел;
като има предвид, че по отношение на символите за идентификацията на органите за управление, сигналните устройства и информационно-екранните устройства, във всяка държава-членка дву- и триколесните превозни средства трябва да отговарят на някои технически характеристики, установени със задължителни разпоредби, които се различават в отделните държави-членки; като има предвид, че в резултат на техните различия тези разпоредби представляват бариера за търговията в рамките на Общността;
като има предвид, че тези препятствия за функционирането на вътрешния пазар могат да бъдат премахнати, ако държавите-членки приемат едни и същи изисквания на мястото на техните национални законодателства;
като има предвид, че е необходимо да се създадат хармонизирани изисквания за символите за идентификацията на органите за управление, сигналните устройства и информационно-екранните устройства на дву- и триколесните моторни превозни средства, за да позволят, за всеки тип на въпросните превозни средства, прилагането на процедурите за типово одобряване и за типово одобряване на компоненти, посочени в Директива 92/61/ЕИО;
като има предвид, че с оглед на мащаба и въздействието на предложеното действие във въпросната област, предвидените от настоящата директива общностни мерки са необходими, дори наложителни за постигане на поставените цели, по-специално общностното типово одобряване на тип превозно средство; като има предвид, че отделните държавите-членки сами не могат задоволително да постигнат тази цел;
като има предвид, че, за да се улесни достъпът до пазарите на страните, които не са членки на Общността, е необходимо да се установи еквивалентност между изискванията на настоящата директива и изискванията на Регламент № 60 на Икономическата комисия за Европа (ИКЕ) на Организацията на обединените нации,
ПРИЕ НАСТОЯЩАТА ДИРЕКТИВА:
Член 1
Настоящата директива се прилага за символите за идентификацията на органите за управление, сигналните устройства и информационно-екранните устройства на всички типове превозни средства, както са посочени в член 1 от Директива 92/61/ЕИО.
Член 2
Процедурата за издаването на типово одобряване на компоненти по отношение на символите за идентификация на органите за управление, сигналните устройства и информационно-екранните устройства на тип дву- и триколесно моторно превозно средство и условията за свободното движение на тези превозни средства са посочените в Директива 92/61/ЕИО, глави II и III.
Член 3
Признава се, в съответствие с разпоредбите на член 11 от Директива 92/61/ЕИО, еквивалентността между изискванията на настоящата директива и изискванията на Регламент № 60 на ИКЕ на ООН (Е/ЕСЕ/TRANS/505 - Add. 59).
Компетентните органи на държавите-членки, които издават одобряването на типа на компонент, приемат одобренията, предоставени в съответствие с изискванията на горепосочения Регламент № 60, а също така и маркировките за получено типово одобряване на компоненти вместо съответните одобрявания и маркировки за получено типово одобряване на компоненти, издадени в съответствие с настоящата директива.
Член 4
Настоящата директива може да бъде изменена в съответствие с член 13 от Директива 70/156/ЕИО (5), с оглед:
-
да бъдат взети под внимание всички изменения на регламента на ИКЕ/ООН, посочен в член 3,
-
да се приведе приложението в съответствие с техническия прогрес.
Член 5
1. Държавите-членки приемат и публикуват не по-късно от 14 декември 1994 г необходимите разпоредби, за да се съобразят с настоящата директива. Те незабавно информират Комисията за това.
Когато държавите-членки приемат тези разпоредби, последните съдържат позоваване на настоящата директива или то се извършва при официалното им публикуване. Условията и редът за това позоваване се определят от държавите-членки.
От датата, посочена в първа алинея, държавите-членки не могат, по причини, свързани със символите за идентификация на органите за управление, сигналните устройства и информационно-екранните устройства, да забраняват първоначалното въвеждане в експлоатация на превозни средства, които отговарят на изискванията на настоящата директива.
Считано от 14 юни 1995 г., държавите-членки прилагат разпоредбите, посочени в първа алинея.
2. Държавите-членки съобщават на Комисията текстовете на разпоредбите от националното си законодателство в областта, уредена с настоящата директива.
Член 6
Адресати на настоящата директива са държавите-членки.
Съставено в Люксембург на 14 юни 1993 година.